Jum il-Missier jiġi ċċelebrat fit-tielet Ħadd ta’ Ġunju f’diversi pajjiżi madwar id-dinja inkluż f’Malta biex jiftakar fl-irwol importanti tal-missier fil-familja u fit-trobbija tal-ulied. Kien oriġina fl-Istati Uniti fil-bidu tas-seklu 20 biex jikkumplimenta lil Jum l-Omm u tul iż-żmien iċ-ċelebrazzjoni kompliet tinfirex. Bosta missirijiet isostnu li mhux faċli tkun missier fi żmien meta l-għażliet tal-ġenerazzjonijiet li telgħin qed joffru sfidi kbar. Id-dilemma hija kif il-missirijiet jew il-ġenituri ser jaġixxu fil-konfront ta’ uliedhom f’ċirkustanzi fejn isiru għażliet li huma ma jaqblux magħhom. Fil-Palazz ta’ Sant’Anton, il-President ta’ Malta, Marie Louise Coleiro Preca, organizzat quddiesa b’radd il-ħajr għas-sehem tal-missirijiet fis-soċjetà. Iċ-ċelebrazzjoni tmexxiet minn Dun George Dalli li fl-omelija tkellem dwar ir-realtajiet fil-familji llum u spjega li Alla l-Missier baqa’ jistenna u jħobb lill-iben il-ħali tant li saħaq li għandu jitneħħa kompletament is-sens ta’ kundanna għall-ħajja li kien qed jgħix ibnu. Semma wkoll kif Kristu ma kkundannax lanqas lill-mara l-midinba. Id-diskussjoni dwar din ir-riflessjoni kompliet wara l-quddiesa fil-ġonna privati tal-President. Ġenituri fakkru li l-iben il-ħali nidem qabel ma reġa’ lura għand il-missier biex dan laqgħu. Qalu wkoll li ma ssemmiex li lill-mara midinba, Kristu qalilha biex ma tidnibx aktar. Qalu li jaqblu li għandu jitneħħa kull sens ta’ kundanna u li l-ġenituri jibqgħu jħobbu, iżda wrew il-fehma li qabel kollox għandhom jagħtu direzzjoni ċara lil uliedhom.